CELEX: 62019TN0294
Language: mt
Date: 2019-05-04 00:00:00
Title: Kawża T-294/19: Rikors ippreżentat fl-4 ta’ Mejju 2019 — Vanhoudt et vs BEI

8.7.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 230/57
            
         
      Rikors ippreżentat fl-4 ta’ Mejju 2019 — Vanhoudt et vs BEI
      (Kawża T-294/19)
      (2019/C 230/71)
      Lingwa tal-kawża: l-Ingliż
      
         Partijiet
      
      
         Rikorrenti: Patrick Vanhoudt (Gonderange, il-Lussemburgu) u disa’ rikorrenti oħra (rappreżentant: A. Haines, barrister)
      
         Konvenut: Bank Ewropew tal-Investiment (BEI)
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni tal-BEI tal-31 ta’ Jannar 2019 li tirrifjuta li tikkumpensahom għat-telf mhux ikkumpensat tagħhom u li tirrifjuta li taqsam l-għodda ta’ simulazzjoni SPAC u r-riżultati tiegħu;
               
            
                  —
               
               
                  barra minn hekk, jew sussidjarjament, tikkundanna lill-BEI jikkumpensahom għad-dannu morali li rriżulta mid-deċiżjoni tal-BEI li ma jużax l-għodda ta’ simulazzjoni SPAC u/jew ir-riżultati tiegħu;
               
            
                  —
               
               
                  tikkundanna lill-BEI sabiex jiżvela l-għodda ta’ simulazzjoni attwarja SPAC u r-riżultati tiegħu fil-forma ta’ kopji stampati tas-simulazzjonijiet attwarji sabiex ir-rikorrenti jkunu jistgħu jevalwaw it-telf tagħhom mhux ikkumpensat u, għaldaqstant, in-natura xierqa jew le tal-miżuri kumpensatorji li l-BEI applika fir-rigward tagħhom wara r-riformi fil-pensjoni u fir-remunerazzjoni tagħhom;
               
            
                  —
               
               
                  tikkundanna lill-BEI għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom, ir-rikorrent jinvokaw erba’ motivi, f’dak li jirrigwarda r-rikors tagħhom għal annullament, u għar-raġunijiet indikati iktar ’il quddiem, b’rabta mat-talba tagħhom lill-Qorti Ġenerali li tordna l-produzzjoni tal-imsemmi għodda ta’ simulazzjoni u tar-riżultati tiegħu.
      
                  1.
               
               
                  L-ewwel motiv, li jirrigwarda r-rikors għal annullament, ibbażat fuq ksur tal-punti 9, 10 u 14 sa 18 tal-Protokoll ta’ Ftehim u tal-ittra ta’ akkumpanjament tiegħu, konklużi fit-18 ta’ Mejju 2009 bejn il-BEI u r-rappreżentanti tal-persunal tiegħu.
               
            
                  2.
               
               
                  It-tieni motiv, li jirrigwarda r-rikors għal annullament, ibbażat fuq ksur tal-prinċipju ta’ aspettattivi leġittimi.
               
            
                  3.
               
               
                  It-tielet motiv, li jirrigwarda r-rikors għal annullament, ibbażat fuq ksur tad-dritt għal rimedju effettiv, amministrazzjoni tajba u trasparenza.
               
            
                  4.
               
               
                  Ir-raba’ motiv, li jirrigwarda r-rikors għal annullament, ibbażat fuq ksur tal-aċċess għad-data personali.
               
            Fir-rigward tat-talba għall-produzzjoni tal-imsemmija għodda ta’ simulazzjoni u tar-riżultati tiegħu, ir-rikorrenti jsostnu, fost l-oħrajn, dan li ġej:
      
                  —
               
               
                  In-nuqqas tal-BEI li jiżvela l-għodda ta’ simulazzjoni attwarja SPAC jikkostitwixxi ksur tal-Artikoli 41, 42 u 47 tal-Karta tad-Drittijiet Fundamentali tal-Unjoni Ewropea u tal-Artikolu 15(1) u (3) TFUE;
               
            
                  —
               
               
                  Il-BEI jikser id-drittijiet ta’ aċċess tar-rikorrenti għad-data personali, bi ksur tal-Artikoli 14 u 17 tar-Regolament (UE) 2018/1725 tal-Parlament Ewropew u tal-Kunsill (1).
               
            
         (1)  Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU 2018, L 295, p. 39).